Hy tree vanjaar uit die musiekbedryf, kondig Louis van Wyk aan op die rusbank in sy huis in Pretoria-Oos.
Hy gaan ná 43 jaar in die bedryf “ ŉ bietjie rus” en die promotorsleisels aan sy dogter, die popsangeres Irene-Louise (of Rientjie, soos hy haar noem) oorgee.
Hy wys al die plekke op die plakkate uit waar sy eksvrou, Sunette Bridges, oral sy vorige eksvrou, die ontslape sangeres Irene van Wyk, se naam uit jaloesie met ŉ swart koki-pen uitgekrap het. In sy boek, So jy dink jy wil ŉ ster wees , skryf hy ook hieroor. Vandag skud hy net sy kop.
Hy sê kunstenaars is soos die Kaapse weer. Hy het immers bykans 78 van die land se grootste kunstenaars bestuur, hy sal weet.
“Vanoggend is dit somer, vanmiddag is dit lente en vanaand is dit winter, jy weet. Om ŉ bestuurder te wees, is ŉ ondankbare werk. ŉ Kunstenaar verwag ŉ applous ná elke vertoning wat hy lewer. ŉ Bestuurder moet net sy werk doen. Hy kry geen applous nie, hy kry slegs sy kommissie en hy moet tevrede wees daarmee. Jy kry bitter min mense wat vir jou sal sê: ‘Baie dankie vir wat jy vir my gedoen het, ek sien dit raak en waardeer dit’. Dít gebeur weinig.”
“Sommige mense maak dit nie 43 maande in dié game nie,” sê hy hardvogtig. “Ek het 43 jaar agter die rug en ek sal jou sê, dit was nie maklik nie.”
Hy het einde Maart 2003 die oproep ontvang wat sy hele wêreld in duie sou laat stort. ŉ Joernalis van ŉ groot koerant was besig om aantygings van molestering teen hom te ondersoek. Hy het sy ervaring in die bedryf, die monster waarvan hy onlosmaaklik deel was, gebruik om die situasie te beredder.
Hy sê die enigste manier waarop hy ŉ regverdige spreekbeurt sou kry, is deur ŉ boek te skryf waarin hy sy waarheid van gebeure kon opdiep.
“Ek wil wel iets aanhaal, en dit is dat dit sekerlik nie in die lewe gaan oor hoe jy val nie, maar hoe jy opstaan. Ja, daar was niks oor nie,” sê hy en tuur vir ŉ oomblik voor hom uit.
Ja, dit is so, erken hy, waar daar ŉ rokie trek, is daar ŉ vuurtjie en as hy op die kantlyn gesit het, sou hy ook gesê het, ag, kom nou, as soveel meisies dit sê, is jy natuurlik skuldig!
Louis vertel sy kinders by Irene (wat in 2009 in ŉ motorongeluk oorlede is), Irene-Louise en Vaughn, het deurentyd in sy onskuld geglo. “Ek en Vaughn het op ŉ tyd ŉ heavy paadjie gestap en daar was ŉ tyd wat pa en seun mekaar nie in die oë kon kyk nie, maar dit was as gevolg van die bedryf. Vaughn het lank vir my gewerk en alles wat hy weet, het ek hom geleer. Hy het nou sy eie besigheid en hy het gevoel dit is beter vir hom om sy eie pot te krap en homself te verryk en dit is wat hy gedoen het. Ek is baie trots op hom.”
Hy en Monica is die laaste 11 jaar saam waarvan hulle agt jaar getroud is. “Daar was net 12 mense by ons troue. Ek het geleer dat jy nie almal in die wêreld nodig het om vir jou lief te wees nie. ŉ Mens het net ŉ handjievol goeie mense om jou nodig.
“Ek sê ook altyd daar bestaan tog ŉ ding soos third time lucky . Dan sê Monica, ja, sy hoop dit werk vir haar ook,” skerts hy en lag uit sy maag uit.
In hierdie langverwagte outobiografie van die land se grootste muskiekpromotors en kunstenaarbestuurder word die leser op ’n fassinerende toer geneem. Alhoewel die oorkoepelende tema die lewensverhaal van Louis van Wyk is – met veral die fokus op die aantygings van sek- suele teistering en verkragting teen hom – is die verhaal pragtig verweef met juweelstaaltjies uit die vermaakbedryf oor die afgelope paar dekades.
Die vertel egter ook ’n baie menslike lewensverhaal. Dit sny vlymskerp tot op die been van menslike behoefte en feilbaarheid. Louis van Wyk staan eerlik, onbeskaamd en gestroop voor die leser en deel pynlike grepe uit sy verhaal. Daarin is daar soveel waarmee die gewone mens sal mee kan identifiseer; die leser word egter met ‘n oop na-lees-opiniekeuse gelaat.
Dit is ’n boek wat wonderlikmooi deur Carel F Cronjé geskryf is, en wat beslis nie neergesit kan word nie. Daar gaan nog baie tonge klap oor hierdie boek!
Volg die loopbaan van ’n ‘arm jong man met lang blonde hare’ wat later as Steve Hofmeyr die land aan sy voete sou hê. Lees ook oor die lang ‘bloedbroers’-pad wat Steve en Louis gestap het en oor die veelbesproke onlangse breuk tussen die twee groot figure in die vermaakbedryf.